Tuutilaulu (Luoma)
Tuu tuu tuutilulla
 lämpöiset on vällyt sulla,
 niissä nuku äidin nuppu!
 Tuuti tuuti tuutilulla.

 Tuu tuu tussalulla
 mistäs tiesit tänne tulla,
 uunin päälle unimatti?
 Tuuti tuuti tuutilulla.

 Tuu tuu tuutilulla
 tietä pitkin tepotella,
 astuskella aitoviertä.
 Tuuti tuuti tuutilulla.

 Tuu tuu tussalulla
 hiljaa hiipein koeta tulla
 sivelemään silmäkantta!
 Tuuti tuuti tuutilulla.

 Uu uu unimatti
 pojastani tulee pappi,
 lukkari tai kirkkoväärtti.
 Tuuti tuuti tuutilulla.